1Siyagangngaré wettu ri munrinna tentara Moab sibawa Amon, silaong sibawa siyempe’na Méunim, gasai Yéhuda.
2Napoléna tauwé tiwii karébaéwé ri Arung Yosafat, "Maéga senna tentara Edom polé ri liwenna Tasi Maté untu’ gasai Datu. Purani mennang nasittai Hazézon-Tamar."
3Namétauna Yosafat nainappa massempajang méllau panunju polé ri PUWANGNGE. Nainappa napparéntang kuwammengngi nappuwasa sininna ra’ya’é.
4Polé ri tungke kota ri Yéhuda laoni tauwé ri Yérusalém untu’ méllau tulung ri PUWANGNGE.
5Silaongngi mennang sibawa pabbanuwana Yérusalém maddeppungeng ri seddé Bolana PUWANGNGE iya barué. Tettonni Arung Yosafat ri yolona mennang,
6namassempajang sibawa sadda battowa, "Oh PUWANG, Allataalana toriyolota! Iko Allataala ri surugaé sibawa mapparénta ri yasé’na sininna bangsaé ri linoé. Makuwasako sibawa mawatang; dé’ muwi séddi tau mulléi méwa-Ko.
7Iko ritu Allataalata. Wettunna umma’-Mu, bangsa Israélié, lao ri wanuwaéwé, Mupaddésu’i sining tau iya monroé kuwaé wettuéro. Nainappa Muwéréng wanuwaéwé lao ri wija-wijanna Abraham, sellao-Mu, untu’ mancaji tana appunnangenna mannennungeng.
8Monroni mennang kuwaé sibawa patettong séddi bola onrong sompa-Ko. Naisseng mennang
9makkedaé rékko lolongengngi mennang pahukkungeng nasaba dosa-dosana, sibawa nakennai mennang musu, sai, iyaré’ga akkadéreng, weddingngi mennang lao ri Iko sibawa tettong ri yolona bola assompangngéwé. Ri laleng asukkarakenna mennang, weddingngi mennang massempajang lao ri Iko, namuwéngkalingai matu sibawa tulungngi mennang.
10Makkekkuwangngé nagasaki bangsa Amon, Moab sibawa Edom. Wettunna toriyolota polé ri Maséré, dé’ Mupalaloi mennang tudangiwi wanuwanna bangsa-bangsaéro. Nalalona toriyolota ri laleng mattulilié sibawa dé’ naancuru’i bangsa Amongngé, Moab-é sibawa Edongngéro.
11Makkekkuwangngé, makkuwaniyé tindakanna bangsa-bangsaéro lao ri idi. Maéloi mennang rukkaki polé ri wanuwa iya Muwéréngngékki.
12Iko ritu Allataalata! Hukkungngi mennang, nasaba idi’é dé’ pakkullétta moloiwi tentara iya maégaéro, iya maéloé gasaki. Dé’ taissengngi aga harusu ripogau’, rimakkuwannanaro laoki ri Iko méllau tulung."
13Iyaro wettué sininna tau worowanéna Yéhuda silaong bainéna sibawa ana’-ana’na tettongngi ri Bolana PUWANGNGE.
14Ri tengnga-tengngana tau maégaéro engka séddi tau Léwi riyaseng Yahaziél. Ana’nai Zakharia polé ri appang Asaf ri laleng jori wija-wijanna Bénaya, Yéiél sibawa Matanya. Iyaro wettué rikuwasaiwi Yahaziél ri Rohna PUWANGNGE,
15namakkeda, "Petta Iya Malebbié enrengngé saudara-saudara maneng. Makkedai PUWANGNGE makkedaé dé’ naweddikko pettu paddennuwang iyaré’ga métau moloiwi tentara iya maégaéro. Saba’ iya mammusué tenniya iko, sangadinna Allataala.
16Baja wettunna mennang ménré molai laleng tuppué ri Zis, gasai mennang. Siyolokko matu sibawa mennang ri cappa lompo’é ri yolona padang kessi seddéna Yéruél.
17Dé’ muparellu mammusu ri laleng ammusurengngéwé. Laono ri onrong iya puraé ripattentungekko sibawa tajengngi kuwaro. Muwitai matu PUWANGNGE mpérékko apakalang. Eh pabbanuwana Yéhuda sibawa Yérusalém, aja’ mumanenneng iyaré’ga métau. Uttamaki bawanni ammusurengngé, PUWANGNGE tulukko matu!"
18Nasuju’na Arung Yosafat. Maccowé toni sininna ra’ya’é sibawa aléna suju’ sompai PUWANGNGE.
19Nainappa sining tau Léwi polé ri appang Kéhat sibawa Korah tettong, nagora pojiwi PUWANGNGE, Allataalana Israélié.
20Pappa bajana maélé senna’ni massu, ra’ya’é nalao ri daéra padang kessi seddéna Tékoa. Wettunna mennang maélo joppa, nabbéréyanni Yosafat iyaé pasengngé lao ri mennang, "Ra’ya’ Yéhuda sibawa Yérusalém! Ateppe’no ri PUWANG Allataalamu, namuwulléi matu mattahang. Tarimani pangajana nabi-nabimmu, namulolongeng wassélé matu!"
21Purana barunding sibawa ra’ya’é, nasuroni arungngé pakkélongngé pakéi pakéyang pada-padaé iya biyasaé napaké ri upacara-upacara mattentué ri laleng agamaé. Iyaro pakkélongngé harusu’i mabbarisi sibawa magello ri yolona barisi’na tentaraé namakkélotto, "Pojiwi PUWANGNGE! Mannennungengngi pammasé-Na!"
22Wettunna iyaro pakkélongngé mappammula gora-gora makkélong, pakangkani PUWANGNGE akacaungeng ri tengnga-tengngana tentara balié iya mattengngangngé maggasa.
23Tentara Amongngé sibawa Moab-é gasai tentara Edongngé sibawa mancuru’ sisengngi. Nainappa mennang balé sigasa séddié lao ri laingngé sibawa masero.
24Wettunna lettu tentara Yéhudaé ri manara jagangngé ri padang kessi’é sibawa pénessaiwi onronna balié, naitani mennang sining ujuna balié tassiya-siya ri tanaé. Dé’ muwi séddi polé ri tentara baliéro tuwo.
25Nanalaona Yosafat silaong ana’ buwana rampasa’i barab-baranna balié. Nalolongenni mennang maéga olokolo, pakkakkasa, pakéyang sibawa barab-barang mangke laingngé. Puranana napaddeppungeng iyaro barab-barangngé tellungngesso ittana, maéga mupa barab-barang laing, angkanna tarapassa nasalai.
26Ri esso maeppaé maddeppungeng manenni mennang ri Lompo Pappojingngé sibawa pojiwi PUWANGNGE nasaba sininna iya puraé Napogau’. Iyanaro saba’na nariyaseng iyaro lompo’é "Pappojing".
27Nainappa napimping Yosafat sininna pasukangngé lisu ri Yérusalém sibawa mariyo-riyo nasaba PUWANGNGE pura caui balinna.
28Wettunna lettu ri kotaé, mabbarisi’ni mennang lao ri Bolana PUWANGNGE naccowéri kacapi sibawa tarompé.
29Métau manenni wanuwa laingngé wettunna naéngkalinga pékkugi PUWANGNGE caui sininna balinna Israélié.
30Iyanaro saba’na napparénta Yosafat sibawa amang, sibawa PUWANGNGE mpéréngngi adaméngeng ri sininna wanuwaé.
31Yosafat mancaji arunna Yéhuda riumuru 35 taung, namapparéntai ri Yérusalém 25 taung ittana. Indo’na iyanaritu Azuba ana’ Silhi.
32Pada-pada Asa ambo’na, napogau’i Yosafat iya makessingngé ri pakkitanna PUWANGNGE.
33Iyakiya onrong-ngonrong assompang barahalaé dé’ naancuru’i. Dé’ topa ra’ya’é nassompa sissukku atinna lao ri Allataalana toriyolona.
34Curita laingngé passalenna Yosafat, polé ri pammulanna lettu ri paccappureng apparéntanna, riyokii ri laleng Riwaya’na Yéhu Ana’ Hanani, iya tarokié ri laleng kitta Sejarana Arung-ngarunna Israélié.
35Riséuwaé wettu Yosafat arunna Yéhuda pakangkai assisumpungeng assisellaongeng sibawa Ahazia arunna Israélié, iya pogau’é maéga ja.
36Ri pelabuhang Ezion-Géber mébbui mennang kappala-kappala untu’ sompe lao ri Tarsis.
37Iyakiya Nabi Eliézer ana’ Dodawa polé ri kota Marésa paréngngerangiwi Yosafat, adanna, "Nasaba pakangkai Datu assisumpungeng assisellaongeng sibawa Ahazia, maéloi PUWANGNGE mancuru’i jama-jamanna Datu." Nanaancuru’ni kappala-kappala iya puraé naébbu angkanna dé’ sisenna naulléi sompe.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn